ශ්‍රී ලාංකික කාන්තා නැටුම් ශිල්පිනියන්ට සිංගප්පූරුවේ රැකියා ලබා දෙන බව පවසමින් එම කාන්තාවන් ගණිකා වෘත්තියට විකිණීමේ ජාවාරමක් පිළිබඳ විශේෂ පරීක්‍ෂණයක් ආරම්භ කැර ඇති බව අපරාධ පරීක්‍ෂණ දෙපාර්තමේන්තුව ඊයේ (31) කොළඹ ප්‍රධාන මහේස්ත්‍රාත් අධිකරණයට දන්වා සිටියේය.සිද්ධිය සම්බන්ධයෙන් අත්අඩංගුවට ගත් දෙහිඅත්තකණ්ඩියේ ටෙලිනාට්‍ය අධ්‍යක්‍ෂවරයකු ලෙස පෙනී සිටි සංජය බණ්ඩාර නමැති සැකකරු අධිකරණයට ඉදිරිපත් කරමින් රහස් පොලිසිය මෙම කරුණු හෙළිකෙළේය.විදේශගත කාන්තාවක් හා සිංගප්පූරු මහ කොමසාරිස් කාර්යාලය කළ පැමිණිල්ලක් අනුව පරීක්‍ෂණ කටයුතු කරන බව රහස් පොලිසිය ප්‍රධාන මහේස්ත්‍රාත් රශ්මි සිංගප්පුලි මහතාට දන්වා සිටියේය.සැකකරුවන් කාන්තා නැටුම් ශිල්පිනියන්ව සිංගප්පූරුවට ගෙන ගොස් වෙනත් කාන්තාවකට විකුණා ඇති බවද, එයින් මිදී පැමිණි කාන්තාවන් කරුණු හෙළිකිරීමට මැලිවීම හේතුවෙන් පරීක්‍ෂණ කටයුතු දුෂ්කර වී ඇති බව ද රහස් පොලිසිය අධිකරණයට දන්වා සිටියේය.සැකකරු ලබන 14 දින දක්වා රක්ෂිත බන්ධනාගාර ගතකළ මහේස්ත්‍රාත්වරයා පරීක්‍ෂණවල ප්‍රගතිය එදිනට අධිකරණයට ඉදිරිපත් කරන ලෙස ද දන්වා සිටියේය..